## Rješenje Agencije za zaštitu tržišnog natjecanja, klasa: UP/I 430-01/2008-02/09, urbroj: 530-03-08-61-4 od 29. srpnja 2008. godine

### NN 94/2008 (13.8.2008.), Rješenje Agencije za zaštitu tržišnog natjecanja, klasa: UP/I 430-01/2008-02/09, urbroj: 530-03-08-61-4 od 29. srpnja 2008. godine

# AGENCIJA ZA ZAŠTITU TRŽIŠNOG NATJECANJA

**2976**

Agencija za zaštitu tržišnog natjecanja na temelju članka 13. stavka 1. i 2.
Zakona o državnim potporama (»Narodne novine«, broj 140/05), u upravnom postupku
donošenja odobrenja na Prijedlog mjera za poticanje razvoja i proizvodnje opreme
za primjenu obnovljivih izvora energije u prerađivačkoj industriji Hrvatske,
pokrenutom na zahtjev Ministarstva gospodarstva, rada i poduzetništva, temeljem
odluke donesene na 111. sjednici Vijeća za zaštitu tržišnog natjecanja, održanoj
29. srpnja 2008., donosi

## RJEŠENJE

I. Odobravaju se državne potpore za male i srednje poduzetnike, regionalne
državne potpore, državne potpore za istraživanje i razvoj, te državne potpore za
usavršavanje, sadržane u Prijedlogu mjera za poticanje razvoja i proizvodnje
opreme za primjenu obnovljivih izvora energije u prerađivačkoj industriji
Hrvatske, jer su iste sukladne s odredbama Zakona o državnim potporama.
II. Ovo rješenje bit će objavljeno u »Narodnim novinama«.

```
Obrazloženje
```

*1. Zahtjev za pokretanje postupka*

Agencija za zaštitu tržišnog natjecanja (dalje: Agencija) zaprimila je dana 4.
lipnja 2008., od Ministarstva gospodarstva, rada i poduzetništva (dalje:
Ministarstvo) zahtjev za izdavanje odobrenja na Prijedlog mjera za poticanje
razvoja i proizvodnje opreme za primjenu obnovljivih izvora energije u
prerađivačkoj industriji Hrvatske (dalje: Prijedlog mjera), od 20. svibnja
2008., klasa: 310-02/08-01/55, urbroj: 526-04-01-02/5-08-1. U privitku
predmetnog Prijedloga mjera dostavljen je nacrt Javnog natječaja za dodjelu
potpore za razvoj i proizvodnju opreme za primjenu obnovljivih izvora energije
(dalje: nacrt Javnog natječaja), te Obrazac prijave državne potpore (dalje:
Obrazac prijave).
Dodatnu dokumentaciju s izmjenama Prijedloga mjera i nacrta Javnog natječaja,
Agencija je od Ministarstva službeno zaprimila dana 1. srpnja 2008., u privitku
dopisa Ministarstva od 18. lipnja 2008., klasa: 310-02/08-01/55, urbroj:
526-04-01-02/5-08-2, te 28. srpnja 2008. u obliku elektroničke pošte.
Prijedlog mjera podnesen je Agenciji na ocjenu sukladno članku 12. Zakona o
državnim potporama (»Narodne novine«, broj 140/05; dalje: ZDP), jer sadrži
elemente državne potpore i sukladno članku 3. stavku 2. ZDP-a predstavlja
program državne potpore odnosno akt na temelju kojeg se, bez potrebe za dodatnim
provedbenim mjerama, unaprijed neodređenim korisnicima državne potpore
dodjeljuju pojedinačne državne potpore.
Na prijedloge akata podnesene sukladno članku 12. stavku 1. ZDP-a, Agencija
donosi rješenje iz članka 13. ZDP-a.
Prijedlog mjera predstavlja izmjene i dopune postojećih Mjera za poticanje
razvoja i proizvodnje opreme za primjenu obnovljivih izvora energije u
prerađivačkoj industriji Republike Hrvatske za razdoblje od 2005. do 2007., na
koji je Agencija na svojoj 49. sjednici, održanoj 17. studenog 2005., donijela
mišljenje, klasa: 430-01/2005-02/33, urbroj: 580-03-05-54-04, kojim je utvrđeno
da je isti sukladan odredbama iz članka 4. stavka 3. točke d) ZDP-a i Uredbe o
državnim potporama (»Narodne novine«, broj 121/03) koje se odnose na državne
potpore za istraživanje i razvoj, te za usavršavanje.

*2. Propisi primijenjeni tijekom postupka pred Agencijom*

Osim odredbi ZDP-a i Uredbe o državnim potporama (»Narodne novine«, broj 50/06;
dalje: Uredba), Agencija je u postupku primijenila i:
– Odluku o objavljivanju pravila o državnim potporama za male i srednje
poduzetnike (»Narodne novine«, broj 39/08; dalje: Odluka o potporama malim i
srednjim poduzetnicima),
– Odluku o objavljivanju pravila o regionalnim potporama (»Narodne novine«, broj
58/08; dalje: Odluka o regionalnim potporama),
– Odluku Vlade Republike Hrvatske o karti regionalnih potpora (»Narodne novine«,
broj 52/08; dalje: Odluka Vlade RH o karti regionalnih potpora),
– Odluku o objavljivanju pravila o potporama za istraživanje i razvoj i
inovacije (»Narodne novine«, broj 84/07; dalje: Odluka o pravilima za
istraživanje i razvoj i inovacije), te
– Odluku o objavljivanju pravila o potporama za usavršavanje (»Narodne novine«,
broj 68/08; dalje: Odluka o potporama za usavršavanje).

*3. Opis Prijedloga mjera*

3.1.1. Davatelj sredstava: Ministarstvo gospodarstva, rada i poduzetništva
3.1.2. Naziv: Prijedlog mjera za poticanje razvoja i proizvodnje opreme za
primjenu obnovljivih izvora energije u prerađivačkoj industriji Hrvatske
3.1.3. Cilj: Uklanjanje zapreka povećanju konkurentnosti u domaćoj prerađivačkoj
industriji u području razvoja i proizvodnje opreme i komponenata za primjenu
obnovljivih izvora energije odobravanjem državnih potpora poduzetnicima koji se
bave razvojem i proizvodnjom opreme za primjenu obnovljivih izvora energije u
prerađivačkoj industriji Hrvatske, te provedba obveza iz međunarodnih ugovora u
području energetike i zaštite okoliša koji se odnose na poticanje provedbe
programa i projekata vezanih za obnovljive izvore energije.
3.1.4. Pravni temelj: Strategija energetskog razvitka Republike Hrvatske
(»Narodne novine«, broj 38/02) i Zakon o energiji (»Narodne novine«, broj 69/01,
177/04 i 76/07).
3.1.5. Vrste državnih potpora, intenzitet državne potpore i visina opravdanih
troškova.
a) Malim i srednjim poduzetnicima, sukladno točki 6. Prijedloga mjera, moguće je
dodijeliti državne potpore namijenjene poticanju početnih ulaganja.
Početna ulaganja odnose se na: osnivanje novog poduzetnika, kupnju/preuzimanje
imovine koja je izravno povezana s poslovnom djelatnošću pod uvjetom da je
poslovna djelatnost zatvorena ili bi bila zatvorena da nije došlo do preuzimanja
i da ju je preuzeo neovisni ulagač), proširenje postojeće djelatnosti, širenje
raznolikosti proizvodnje u smislu novih, dodatnih proizvoda i temeljne promjene
sveukupnog procesa postojeće poslovne djelatnosti.
Opravdane troškove namijenjene malim i srednjim poduzetnicima čine: troškovi
početnih ulaganja u materijalnu (zemljište, zgrade, oprema/strojevi) i
nematerijalnu imovinu (troškovi nastali transferom tehnologije u obliku
stjecanja prava na patente, licence, tehnološko znanje (know-how) ili stručno
znanje koje nije zaštićeno patentom).
Državne potpore za početna ulaganja mogu se dodijeliti:
– malim poduzetnicima u iznosu do 15 posto opravdanih troškova,
– srednjim poduzetnicima u iznosu do 7,5 posto opravdanih troškova.
Malim i srednjim poduzetnicima, koji sukladno karti regionalnih potpora imaju
pravo na dodjelu regionalnih potpora, moguće je dodijeliti regionalne potpore i
to do 60 posto opravdanih troškova malim poduzetnicima i do 50 posto opravdanih
troškova srednjim poduzetnicima u Prostornoj jedinici Sjeverozapadne Hrvatske,
dok maksimalni intenziteti potpore u prostornim jedinicama Središnja i Istočna
(Panonska) Hrvatska te Jadranska Hrvatska iznose do 70 posto opravdanih troškova
za male poduzetnike i do 60 posto opravdanih troškova za srednje poduzetnike.
U slučaju dodjele regionalnih potpora vlastiti doprinos malih poduzetnika u
Prostornoj jedinici Sjeverozapadne Hrvatske iznosi najmanje 40 posto opravdanih
troškova, srednjih poduzetnika najmanje 50 posto opravdanih troškova. Vlastiti
doprinos malih poduzetnika u prostornim jedinicama Središnja i Istočna
(Panonska) Hrvatska te Jadranska Hrvatska iznosi najmanje 30 posto opravdanih
troškova, te srednjih poduzetnika iznosi do 40 posto opravdanih troškova.
Korisnici državnih potpora za male i srednje poduzetnike ne mogu biti
poduzetnici koji obavljaju djelatnost industrije čelika, poduzetnici kojima
državna potpora služi za poticanje izvoza, za troškove nabave transportne opreme
u sektoru prometa, te za djelatnost brodogradnje.
b) Regionalne državne potpore velikim poduzetnicima, sukladno točki 6.
Prijedloga mjera, moguće je dodijeliti za poticanje početnih ulaganja
(pojašnjenje početnih ulaganja i opravdanih troškova nalazi se pod točkom
3.1.5.a)
U Prostornoj jedinici Sjeverozapadne Hrvatske maksimalni intenzitet regionalne
potpore koji se može dodijeliti velikim poduzetnicima iznosi do 40 posto
opravdanih troškova, dok vlastiti doprinos tada iznosi najmanje 60 posto
opravdanih troškova.
U prostornim jedinicama Središnja i Istočna (Panonska) Hrvatska te Jadranska
Hrvatska maksimalni intenzitet regionalne potpore koji se može dodijeliti
velikim poduzetnicima iznosi do 50 posto opravdanih troškova za velike
poduzetnike, dok vlastiti doprinos iznosi najmanje 50 posto opravdanih troškova.
Investicija za koju je dodijeljena potpora za početna ulaganja mora ostati u
regiji primatelja državnih potpora najmanje pet godina ili tri godine kada je
riječ o malim i srednjim poduzetnicima, nakon završetka cjelokupnog ulaganja.
Korisnici regionalnih državnih potpora ne mogu biti poduzetnici koji obavljaju
djelatnost industrije čelika, poduzetnici kojima državna potpora služi za
poticanje izvoza, za troškove nabave transportne opreme u sektoru prometa, te za
djelatnost brodogradnje.
c) Potpore za istraživanje i razvoj, sukladno točki 6. Prijedloga mjera, mogu
biti dodijeljene za razvoj tehnologije i proizvoda (razvojna istraživanja) te
primijenjena istraživanja.
Razvojno istraživanje podrazumijeva stjecanje, kombiniranje, oblikovanje i
primjenu postojećeg znanstvenog, tehnološkog, poslovnog i ostalog znanja i
vještina u svrhu izrade planova, nacrta ili modela za nove, izmijenjene ili
poboljšane proizvode, proizvodne procese ili usluge. Razvojno istraživanje može
osim toga uključivati i druge aktivnosti, primjerice konceptualno utvrđivanje,
planiranje i dokumentiranje novih proizvoda, proizvodnih procesa i usluga. Te
aktivnosti mogu obuhvaćati izradu nacrta, crteža, planova i drugog
dokumentacijskog materijala, pod uvjetom da nisu namijenjeni za komercijalnu
uporabu. Tu je uključen i razvoj komercijalno upotrebljivih prototipova ili
pilot projekta, gdje je prototip nužno gotov proizvod koji je namijenjen
komercijalnoj uporabi i kada je preskupo proizvoditi ga samo u svrhu
demonstracije i vrednovanja. U slučaju nastavne komercijalne uporabe
demonstracijskih ili pilot projekata, svaka dobit ostvarena od takve uporabe
mora se oduzeti od opravdanih troškova.
Eksperimentalna proizvodnja i testiranje proizvoda, procesa i usluga također
može ostvariti pravo na potporu, pod uvjetom da se isti ne mogu koristiti ili
preinačiti da budu korišteni u industrijskoj primjeni ili komercijalno.
Razvojno istraživanje ne obuhvaća rutinske ili redovne izmjene proizvoda,
proizvodnih linija, proizvodnih procesa, postojećih usluga ili drugih tekućih
poslova, čak i ako te izmjene predstavljaju poboljšanja.
Državne potpore za razvoj tehnologije i proizvoda (razvojna istraživanja) mogu
se odobriti velikim poduzetnicima u visini do 25 posto opravdanih troškova,
srednjim poduzetnicima u visini do 35 posto opravdanih troškova, te malim
poduzetnicima u visini do 45 posto opravdanih troškova.
Primijenjeno istraživanje podrazumijeva planirano istraživanje ili kritičko
ispitivanje u cilju stjecanja novog znanja i vještina za razvoj novih proizvoda,
proizvodnih procesa ili usluga, ili za značajna poboljšanja već postojećih
proizvoda, proizvodnih procesa ili usluga. Ono obuhvaća stvaranje dijelova
(komponenti) kompleksnih sustava, što je neophodno za primijenjeno istraživanje
i posebno za vrednovanje tehnoloških osnova (generičke tehnologije). Isključeni
su prototipovi obuhvaćeni razvojnim istraživanjem.
Državne potpore za primijenjena istraživanje mogu se odobriti velikim
poduzetnicima u visini do 50 posto opravdanih troškova, srednjim poduzetnicima u
visini do 60 posto opravdanih troškova, te malim poduzetnicima u visini do 70
posto opravdanih troškova.
Opravdanim troškovima za razvojna i primijenjena istraživanja smatraju se
troškovi za instrumente, opremu i nekretnine, koji se isključivo i stalno
koriste za istraživačke djelatnosti, troškovi za savjetodavne i slične usluge
namijenjene isključivo za istraživačke djelatnosti ukoliko su neposredno vezani
za provedbu projekta razvojnog/primijenjenog istraživanja, dodatni ukupni
troškovi koji nastaju neposredno kao posljedica istraživanja i razvoja, te drugi
operativni troškovi koji nastaju neposredno kao posljedica istraživanja i
razvoja.
d) Državne potpore za usavršavanje, sukladno točki 6. Prijedloga mjera, mogu
biti dodijeljene za opće i posebno usavršavanje.
Državne potpore za usavršavanje mogu se odobriti u visini do 50 posto u slučaju
općeg usavršavanja, te do 25 posto u slučaju posebnog usavršavanja.
Opravdani troškovi u svrhu usavršavanja odnose se na troškove za instruktora,
putne troškove instruktora i osoba koje se usavršavaju, ostale tekuće troškove,
troškove otpisa uređaja i opreme u skladu s opsegom njihova korištenja u svrhu
usavršavanja, troškove savjetovanja u vezi s projektom usavršavanja, te troškove
sudionika u vezi s projektom usavršavanja.
3.1.6. Korisnici sredstava: mali, srednji i veliki poduzetnici koji se bave
proizvodnjom opreme ili istraživanjem iz područja obnovljivih izvora energije
3.1.7. Instrument državne potpore: subvencija
3.1.8. Izvori sredstava: sredstva su osigurana u Državnom proračunu Republike
Hrvatske za 2008. na poziciji Ministarstva gospodarstva, rada i poduzetništva –
A560063 – Državne potpore za energetsku učinkovitost i obnovljive izvore
energije za cjelokupno razdoblje od 2008. do 2010. planirano korištenje iznosa u
visini od 14.820.000,00 kuna. Za 2008. planiran je iznos u visini od
4.940.000,00 kuna.
3.1.9. Kumulacija: gornje granice potpora utvrđene Prijedlogom mjera, za svaku
pojedinu kategoriju državnih potpora, primjenjuju se bez obzira na činjenicu
financira li se konkretna potpora u cijelosti ili djelomično iz državnih ili
lokalnih izvora, odnosno putem različitih davatelja odnosno programa.
3.2.1. Trajanje važenja Prijedloga mjera: od 1. kolovoza 2008. do 31. prosinca
2010.

*4. Odluka Vijeća za zaštitu tržišnog natjecanja*

Vijeće za zaštitu tržišnog natjecanja razmatralo je Prijedlog mjera na svojoj
111. sjednici održanoj 29. srpnja 2008.
Prilikom donošenja odluke Vijeće je uzelo u obzir sve činjenice iz Prijedloga
mjera, nacrta Javnog natječaja te Obrasca prijave.
Vijeće je utvrdilo da mjere predviđene Prijedlogom mjera, opisane u točki 3.1.5.
obrazloženja ovog rješenja predstavljaju državnu potporu iz članka 3. stavka 1.
ZDP-a, odnosno Vijeće je utvrdilo da je se u konkretnom slučaju radi o državnim
potporama, jer postoji transfer državnih sredstava iz državnog proračuna;
sredstva predstavljaju potporu koja korisnicima potpore donose ekonomsku
prednost koju isti ne bi ostvarili kroz svoje redovno i normalno poslovanje;
predložena sredstva dodjeljuju se pojedinim korisnicima na selektivnoj osnovi;
te da dodjelom sredstava na način predviđen Prijedlogom mjera postoji mogućnost
narušavanja tržišnog natjecanja osobito u mjeri u kojoj to može utjecati na
ispunjenje međunarodno preuzetnih obveza Republike Hrvatske koje proizlaze iz
Sporazuma o stabilizaciji i pridruživanju između Europskih zajednica i njihovih
država članica i Republike Hrvatske (»Narodne novine – Međunarodni ugovori«,
broj 14/01, 14/04, 1/05 i 7/05; dalje: SSP).
Člankom 4. stavkom 1. ZDP-a propisana je opća zabrana davanja državnih potpora
koje narušavaju ili bi mogle narušiti tržišno natjecanje davanjem prednosti na
tržištu korisniku državne potpore bez obzira na oblik državne potpore u mjeri u
kojoj to može utjecati na ispunjenje međunarodno preuzetih obveza Republike
Hrvatske iz SSP-a. Izuzeća od opće zabrane propisana su člankom 4. stavkom 2. i
3. ZDP-a.
S obzirom da se državne potpore u obliku subvencija sadržane u mjerama opisanim
u točki 3.1.5. obrazloženja ovog rješenja odnose na državne potpore malim i
srednjim poduzetnicima, državne potpore za usavršavanje, te državne potpore za
istraživanje i razvoj Vijeće je moralo utvrditi može li se na takve potpore
primijeniti izuzeća iz članka 4. stavka 3. d) ZDP-a, a koje se odnosi na državne
potpore namijenjene poticanju određenih gospodarskih djelatnosti ili određenih
gospodarskih područja.
Glede regionalnih državnih potpora Vijeće je moralo utvrditi može li se na takve
potpore primijeniti izuzeće iz članka 4. stavka 3. točke a) ZDP-a, a koje se
odnosi na državne potpore koje potiču gospodarski razvoj područja s neuobičajeno
niskim životnim standardom ili velikom nezaposlenosti.
Da bi se na predložene državne potpore u obliku subvencija za male i srednje
poduzetnike, regionalne potpore, istraživanje i razvoj te usavršavanje, moglo
primijeniti izuzeće, iste moraju biti usklađene s odredbama vezanim za državne
potpore za male i srednje poduzetnike sadržanim u Odluci o potporama malim i
srednjim poduzetnicima, s odredbama vezanim za regionalne potpore sadržanim u
Odluci o regionalnim potporama i Odluci Vlade RH o karti regionalnih potpora, s
odredbama vezanim za istraživanje i razvoj sadržanim u Odluci o pravilima za
istraživanje i razvoj i inovacije, te s odredbama vezanim za usavršavanje
sadržanim u Odluci o potporama za usavršavanje.
Analizom intenziteta državnih potpora i opravdanih troškova za male i srednje
poduzetnike opisanih u točki 3.1.5. a) obrazloženja, odnosno predviđenih točkom
6. Prijedloga mjera, Vijeće je utvrdilo da su isti sukladni s člankom 4. Odluke
o potporama malim i srednjim poduzetnicima koja se odnose na rečene vrste
državnih potpora.
Vijeće je, također, utvrdilo da su intenziteti državnih potpora i opravdanih
troškova za regionalne državne potpore opisani u točki 3.1.5. b) obrazloženja,
odnosno predviđeni točkom 6. Prijedloga mjera, sukladni s točkama 4.1.1., 4.1.2.
i 4.1.3. Odluke o regionalnim potporama, te točkama od V. do VIII. Odluke Vlade
RH o karti regionalnih potpora koja se odnose na rečene vrste državnih potpora.
Analizom intenziteta državnih potpora i opravdanih troškova za državne potpore
za istraživanje i razvoj opisanih u točki 3.1.5. c) obrazloženja, odnosno
predviđenih točkom 6. Prijedloga mjera, Vijeće je utvrdilo da su isti sukladni s
točkom 5.1.3. Odluke o pravilima za istraživanje i razvoj i inovacije koja se
odnose na rečene vrste državnih potpora.
Nadalje, Vijeće je utvrdilo da su intenziteti državnih potpora i opravdani
troškovi za opće i posebno usavršavanje opisani u točki 3.1.5. d) obrazloženja,
odnosno predviđenih točkom 6. Prijedloga mjera, sukladni s člankom 4. točkom 2.
i 3. Odluke o potporama za usavršavanje koja se odnose na rečene vrste državnih
potpora.
Slijedom iznijetog Vijeće je odlučilo da se na predložene državne potpore za
male i srednje poduzetnike, istraživanje i razvoj, te usavršavanje navedene u
Prijedlogu mjera, može primijeniti izuzeće iz članka 4. stavka 3. točke d) ZDP-a,
dok se na regionalne državne potpore navedene u Prijedlogu mjera može
primijeniti izuzeće iz članka 4. stavka 3. točke a) ZDP-a, stoga je Agencija na
temelju odluke Vijeća odlučila kao u točki I. izreke ovog rješenja.
Sukladno odredbi članka 18. ZDP-a, rješenja Agencije iz članka 14. ZDP-a
objavljuju se u »Narodnim novinama«, stoga je odlučeno kao u točki II. izreke
ovog rješenja.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije
dopuštena, ali nezadovoljna stranka može pokrenuti upravni spor pred Upravnim
sudom Republike Hrvatske u roku od trideset (30) dana od dana dostave ovog
rješenja.

Klasa: UP/I 430-01/2008-02/09
Urbroj: 530-03-08-61-4
Zagreb, 29. srpnja 2008.

Predsjednica Vijeća
za zaštitu tržišnog natjecanja
**Olgica Spevec**, v. r.

Rješenje, NN 94/2008-2976
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)